Diari Oficial de la Generalitat Valenciana


Sumari del DOGV 7989, del 28-02-2017 (2017/1602)

ACORD de 24 de febrer de 2017, del Consell, de ratificació de l'acord de la Mesa Sectorial de Funció Pública sobre el règim jurídic aplicable a la jornada i horari de treball de la setmana de festes locals.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7989

Data del DOGV
:   28-02-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/1602


Data del document
:   24-02-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Acord

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * funcionari
    * legislació
    * horari de treball
    * administració del personal

ACORD de 24 de febrer de 2017, del Consell, de ratificació de l'acord de la Mesa Sectorial de Funció Pública sobre el règim jurídic aplicable a la jornada i horari de treball de la setmana de festes locals. [2017/1602]  
La regulació actual de la jornada i de l'horari de treball en la setmana de festes locals per al personal inclòs en l'àmbit territorial de la Mesa Sectorial de Funció Pública pot generar desigualtats en el còmput de la jornada anual, depenent del municipi de la Comunitat Valenciana on estiga radicat cada lloc de treball.  
La Mesa Sectorial de Funció Pública va arribar a un acord el passat 22 de febrer sobre el règim jurídic aplicable a la jornada i horari de treball de la setmana de festes locals.  
Per això, en virtut del que preveu l'article 38 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic (TRLEBEP), a proposta de la consellera de Justícia, Administració Pública, Reformes Democràtiques i Llibertats Públiques, el Consell, prèvia deliberació, en la reunió de 24 de febrer de 2017,  
  
  
ACORDA  
  
Ratificar l'Acord de 22 de febrer de 2017, de la Mesa Sectorial de Funció Pública, sobre el règim jurídic aplicable a la jornada i horari de treball de la setmana de festes locals, que figura com a annex d'aquest acord.  
  
València, 24 de febrer de 2017  
  
La consellera secretària,  
MÓNICA OLTRA JARQUE  
  
  
  
ANNEX  
  
«Acord de la Mesa Sectorial de Funció Pública sobre el règim jurídic aplicable a la jornada i horari de treball de la setmana de festes locals  
Reunides a València, el 22 de febrer de 2017, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, a l'empara del que estableix l'article 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic (TRLEBEP), i l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana (LOGFPV),  
Manifesten  
La Llei 10/2010, de 9 de juliol, d'ordenació i gestió de la funció pública valenciana, estableix que cada administració determinarà la jornada general i les especials de treball del personal funcionari, així com els supòsits en què podrà ser a temps parcial. Així mateix, s'establirà la jornada màxima setmanal i la fórmula per al còmput anual de la jornada.  
  
El Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell (Decret 175/2006), constitueix la normativa existent sobre jornada, horari, permisos i vacances del personal al servei de l'Administració de la Generalitat.  
L'article 14 del Decret 175/2006 estableix en el seu apartat primer el dia exempt de l'assistència al treball amb motiu de les festes locals que se celebren a la Comunitat Valenciana.  
En aquest sentit, l'article 6 del Decret 175/2006, per a determinar el còmput anual de la jornada, estableix que a les hores equivalents a 52 setmanes i un dia de treball, hauran de descomptar-se, entre altres conceptes, «5 hores pel dia exempt d'assistència al treball en la setmana de festes locals».  
A excepció del corresponent a les festes de la Magdalena, que sempre coincidirà amb el dimarts de la setmana festiva, el dia 18 de març, el 23 de juny o el que es poguera establir de conformitat amb l'apartat segon de l'article 14 del Decret 175/2006 en aquells municipis on existisquen centres de treball de la Generalitat que no s'acullen a les setmanes tradicionals de festes, pot resultar coincident amb un dia festiu o inhàbil.  
Aquesta circumstància pot provocar situacions de desigualtat entre el personal empleat públic de la província de Castelló i el de les de València i Alacant, ja que aquests dos últims poden veure disminuït en un, els tres dies d'exempció d'assistència al treball que preveu la normativa vigent, tenint en conseqüència una jornada de treball superior que el de Castelló.  
Així mateix, l'esmentat article, en el seu apartat tercer, determina que l'horari de treball en les respectives setmanes de festes de cada un dels municipis de la Comunitat Autònoma en què radique el lloc de treball serà de 09.00 a 14.00 hores, i s'haurà de descomptar al còmput anual de la jornada prevista en l'article 6, deu o dotze hores i trenta minuts, segons siga la jornada del personal.  
Aquest apartat tercer ha sigut tradicionalment objecte de necessitat d'aclariment en relació amb el dia d'inici i final de la referida setmana en cada una de les tres províncies de la Comunitat Valenciana.  
En aquest sentit, s'acorden una sèrie de mesures que tenen com a finalitat principal, d'una part, possibilitar el compliment del Decret 175/2006, evitant al seu torn la possible situació de desigualtat entre el personal empleat públic de les diferents províncies, i garantir el ple gaudi dels tres dies d'exempció d'assistència al treball, i, d'una altra, aclarir el concepte de setmana de festes locals als efectes de l'horari especial previst en l'article 14.3 i el corresponent còmput de la jornada de l'article 6 del Decret 175/2006.  
En conseqüència, fruit de les negociacions dutes a terme entre l'Administració i les organitzacions sindicals abans indicades, i amb la prèvia emissió de l'informe favorable de la Direcció General de Pressupostos, es firma el present  
  
Acord  
  
Primer. Àmbit de l'acord  
1. Àmbit personal  
L'acord serà aplicable al personal funcionari que presta serveis en l'Administració de la Generalitat les condicions de treball del qual s'acorden amb els seus representants sindicals en la Mesa Sectorial de Funció Pública i la seua gestió està assignada a l'actual Conselleria de Justícia, Administració Pública, Reformes Democràtiques i Llibertats Públiques.  
2. Àmbit funcional  
El present acord es refereix a les matèries que s'especifiquen en aquest i que han sigut objecte de negociació d'acord amb els articles 37 i 38 del TRLEBEP i l'article 154 de la LOGFPV.  
3. Àmbit territorial  
L'àmbit territorial està referit a tots i cada un dels centres i unitats de l'Administració de la Generalitat en què presta serveis el personal inclòs en l'àmbit d'aplicació d'aquest acord.  
  
Segon. Període de vigència de l'acord  
L'acord estarà vigent fins que no s'aprove un nou decret que regule les condicions de treball del personal empleat públic, sense perjudici del que estableix l'article 38.10 del TRLEBEP.  
  
Tercer. Desplegament normatiu de les mesures contingudes en aquest acord  
Les mesures contingudes en aquest acord, atés que poden ser decidides de forma definitiva pel Consell, seran directament aplicables al personal inclòs en el seu àmbit d'aplicació sense perjudici que a efectes formals es requerisca la modificació o derogació, si és el cas, de la normativa reglamentària corresponent.  
  
Quart. Objecte de l'acord  
  
El present acord pretén establir el règim jurídic d'aplicació a la jornada i horari de treball a realitzar durant la setmana de festes locals. S'adopten, per tant, les següents mesures en relació amb l'esmentada matèria:  
1. Quan el dia exempt d'assistència al treball previst en l'article 14 del Decret 175/2006 coincidisca en festiu o inhàbil, se substituirà per un altre dia dins de la setmana de festes locals de l'esmentat any, la direcció general competent en matèria de funció pública establirà, per mitjà de circular, el dia concret exempt d'assistència al treball en aquest supòsit.  
  
2. Per setmana de festes de cada un dels municipis haurà d'entendre's cinc dies laborables anteriors o posteriors al festiu principal. El dia d'inici i final en el casos previstos en l'article 14.1 de l'esmentat decret es determinarà anualment per la direcció general competent en matèria de funció pública.  
No computarà en els cinc dies laborables previstos en el paràgraf anterior el dia exempt d'assistència al treball ni el que puga substituir-lo, si és el cas, de conformitat amb el que estableix el punt 1 del present apartat.  
3. El que preveu l'apartat anterior serà aplicable quan es realitze el còmput anual de la jornada establit en l'article 6 del Decret 175/2006.  
  
  
Cinqué. Publicitat de l'acord  
El present acord, una vegada ratificat, es remetrà per a la seua publicació al Diari Oficial de la Generalitat Valenciana.  
  
València, 22 de febrer de 2017»  
  
(Segueixen les firmes i rúbriques de la presidenta suplent de la Mesa Sectorial de Funció Pública i de les organitzacions sindicals UGT-PV, CSIF, Intersindical Valenciana i CCOO-PV)